recursal/SuperWikiNEXT-32B huggingface dataset:
Aalto-yliopiston Väre-rakennus ja korkeakouluaukio.Aalto Media Lab sijaitsee Aalto-yliopiston Väre-rakennuksessa, korkeakouluaukion ja metroaseman vieressä.
**Aalto** **Media Lab** on transdisiplinaarinen laboratorio ja studio, jossa tutkitaan digitaalista designia ja sen vaikutuksia kulttuurille ja yhteiskunnalle. Laboratorio on osa Aalto-yliopiston Taiteiden ja suunnittelun korkeakoulun median laitosta.

Media Lab toimii alustana maisteri ja tohtoriopinnoille sekä tutkimukselle, jossa perehdytään digitaalisen median ja kulttuurin suunnitteluun, vuorovaikutussuunnittelun, uusmedia muotoiluun, taiteeseen ja teknologiaan sekä näiden vaikutuksiin yhteiskuntaan. Laboratorio osallistuu useisiin digitaalista teknologiaa, taidetta, muotoilua, mediaa ja kulttuuria käsitteleviin kansainvälisiin tutkimus-, design- ja tuotekehitysprojekteihin ja johtaa niitä.

Media Lab perustettiin vuonna 1993 osaksi taideteollista korkeakoulua. Ensimmäiset maisteriopiskelijat aloittivat 1994, ja ensimmäinen tutkimusryhmä perustettiin vuonna 1996.

Media Labin juuret ovat Skandinaavisen mediataiteen, demoskenen, pelisuunnittelun, hakkerikulttuurin, ja osallistavan suunnittelun yhteisöissä. Perustamisestaan lähtien Media Lab on ollut olennainen osa digitaalisen kulttuurin kenttää Helsingissä.

Lähteet
-------

1. 1 2  Aalto Media Lab *www.aalto.fi*. Aalto University. Viitattu 3.8.2019. (englanniksi)
2. 1 2 3  Mäenpää, Marjo: *Media Lab Helsinki: 10 Years*. University of Art and Design, Media Lab. Helsinki. 2005.
3. 1 2  Sulopuisto, Olli: *Media Lab 20 Helsinki*. Helsinki: Aalto University, 2014. ISBN 978-952-60-0063-3.

Aalto-yliopisto

|  |  |
| --- | --- |
| Korkeakoulut | 
* Insinööritieteiden korkeakoulu
* Kemian tekniikan korkeakoulu
* Sähkötekniikan korkeakoulu
* Perustieteiden korkeakoulu
* Kauppakorkeakoulu
* Taiteiden ja suunnittelun korkeakoulu

 |
| Kampukset | Otaniemi |
**Lääketieteellisen tekniikan ja laskennallisen tieteen laitos**, (engl. *Department of Biomedical Engineering and Computational Science*, BECS) on monialainen ja monitieteinen Aalto-yliopiston laitos, jonka painopistealueita ovat lääketieteellinen tekniikka, laskennallinen tiede, aivotutkimus ja aivokuvantamisteknologia, kognitiivinen neurotiede, lääketieteellinen kuvantaminen, biofysiikka sekä kompleksiset systeemit. BECS alkoi toimintansa TKK:n lääketieteellisen tekniikan ja laskennallisen tekniikan laboratorioiden yhdistyessä 1.1.2008. Se kuuluu Informaatio- ja luonnontieteiden tiedekuntaan.

BECSin johtajana toimi 1.1.2008-31.7.2011 prof. Risto Ilmoniemi ja varajohtajana prof. Jouko Lampinen. 1.8.2011 alkaen laitoksen johtajana on toiminut Jouko Lampinen ja varajohtajana prof. Ari Koskelainen.

Laitoksella toimi prof. Kimmo Kasken johtama Suomen Akatemian huippuyksikkö (2006-2011).

Laitos sai vuonna 2009 suoritetussa Aalto-yliopiston yksiköiden tutkimuksen arvioinnissa erittäin hyvät arviot.

Aiheesta muualla
----------------

* BECSin kotisivut (Arkistoitu – Internet Archive)

Lähteet
-------

1. ↑  RAE-raportti (PDF)  2009. Helsinki School of Economics (HSE), University of Art and Design Helsinki (TaiK), Helsinki University of Technology (TKK). Viitattu 4.8.2010. [vanhentunut linkki]
*Tämä artikkeli käsittelee ongelmaa. Katso sanan Dilemma muita merkityksiä täsmennyssivulta.*
**Dilemma** (m.kreik. δί-λημμα, "kaksois-olettamus") eli **pulma** on ongelma, johon on olemassa vähintään kaksi mahdollista vastausta. Retoriikassa vastaukset ovat usein epätyydyttäviä, mutta vastausten ei välttämättä pidä olla epätyydyttäviä, jotta ongelma voitaisiin luokitella dilemmaksi. Tyydyttävätkin vastaukset tekevät siis ongelmasta dilemman. Propositiologiikassa käytettäven symbolein dilemma voidaan esittää muodossa:  

{\displaystyle A\vee B,A\Rightarrow C,B\Rightarrow C\vdash C}  

Selväsanaisesti sanottuna se tarkoittaa: "Lause A tai lause B tiedetään todeksi, mutta molemmat tuottavat lauseen C, joten lauseiden A ja B saamista totuusarvoista riippumatta ne tuottavat joka tapauksessa lauseen C."

Esimerkkinä dilemmasta on muna vai kana -kysymys. Retoriikassa dilemmaa hyödynnetään kysymyksissä, joihin ei välttämättä voi antaa totuudenmukaista vastausta. Esimerkiksi seuraavaan kysymykseen on olemassa kaksi vaihtoehtoa, jotka tuottavat molemmat saman lopputuloksen: "Oletko lakannut pahoinpitelemästä aviopuolisoasi?" Oli vastaus mikä tahansa, kysymys vihjaa, että vastaaja on joka tapauksessa aiemmin hakannut aviopuolisoaan. Vaihtoehdoksi ei anneta sitä, ettei ole alun perinkään hakannut aviopuolisoa.

Lähteet
-------

1. ↑  dilemma Kielitoimiston sanakirja. 2018. Helsinki: Kotimaisten kielten keskus. Verkkojulkaisu HTML. Päivitettävä julkaisu. Päivitetty 6.6.2018. Viitattu 27.12.2018.
2. ↑  dilemma Encyclopaedia Britannica. Viitattu 12.7.2008.
**Silja Helena Hiidenheimo** (12. heinäkuuta 1961 Vihti – 1. tammikuuta 2015 Helsinki) oli suomalainen kaunokirjallisuuden kustantaja ja kustannustoimittaja, joka oli perustamassa Teos-kustantamoa vuonna 2002. Tätä ennen hän työskenteli useille muille suomalaisille kustantajille, kuten Tammelle, Weilin+Göösille ja Art Houselle. Hän toimi myös *Nuori Voima* -lehden päätoimittajana.

Hiidenheimo opiskeli yliopistossa suomen kieltä, ja toimitusryhmien jäsenenä hän suomensi ja toimitti useita teoksia, kuten Douglas Adamsin ja John Lloydin *Elimäen tarkoituksen* jatko-osineen.

Silja Hiidenheimon isoisän isä oli kansanedustaja Artturi Hiidenheimo ja isoäidin isä kirkkoherra ja kirjailija Aukusti Oravala.

Lähteet
-------

1. 1 2  Nevanlinna, Tuomas: Silja Hiidenheimo kannusti intohimoisesti kirjailijoitaan  3.1.2015. Helsingin Sanomat.  Arkistoitu 3.1.2015. Viitattu 3.1.2015.
2. ↑  Majander, Antti: Kustantaja Silja Hiidenheimo on kuollut *Helsingin Sanomat*.  1.1.2015.  Arkistoitu 2.1.2015. Viitattu 1.1.2015.
3. ↑  Lehden historia Nuoren Voiman Liitto.  Arkistoitu 2.1.2015. Viitattu 1.1.2015.
4. ↑  Kustantaja Silja Hiidenheimo on kuollut *Ylen uutiset*.  2.1.2015. Viitattu 2.1.2015.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |

 |
**Fray Bentos** on kaupunki läntisessä Uruguayssa lähellä Argentiinan rajaa. Kaupungin asukasluku vuonna 2011 oli noin 24 400. Se on Río Negron departementin pääkaupunki.

Libertador General San Martínin silta ylittää Uruguayjoen Fray Bentosin kohdalla. Lähin kaupunki Argentiinan puolella on Gualeguaychú. Argentiinalaiset ympäristöaktivistit pitivät siltaa suljettuna kolmisen vuotta.

Botnian tehdas rakenteilla.
Vuonna 2005 suomalaisen Metsä-Botnian tytäryhtiö Botnia S.A. aloitti sellutehtaan rakentamisen Fray Bentosiin. Naapurimaa Argentiina on vastustanut hanketta väittäen tehtaan aiheuttavan ympäristöhaittoja. Fray Bentosin sellutehdas otettiin käyttöön vuonna 2007. Vuonna 2009 tehdas siirtyi UPM:n omistukseen.

Lähteet
-------

1. ↑  Cities & Urban Localities (Instituto Nacional de Estadística, Uruguay (web).) *citypopulation.de*. Viitattu 21.4.2013.
2. ↑
3. ↑  Controversial Botnia pulp mill in Uruguay yields profits for UPM Helsingin Sanomat. Viitattu 22.4.2013.

Aiheesta muualla
----------------

* Kuvia tai muita tiedostoja aiheesta **Fray Bentos** Wikimedia Commonsissa
**Lingard** oli suomalainen kolmimastoinen teräsparkki, joka oli rakennettu 1893. Parkki oli suomalaisen Gustaf Eriksonin varustamon omistuksessa 1925–1935. Laiva myytiin Norjaan 1935 ja se oli sittemmin varastolaivana.

Lingardin rakensi Fevig Jernskibsbyggeri Grimstadissa Arendalissa Norjassa vuonna 1893 lontoolaiselle William Montgomery & Co-varustamolle. Laivan vetoisuus oli 1 039 bruttorekisteritonnia ja kantavuus 1 600 kuollutpainotonnia. Laivan pituus oli 69,05 metriä, leveys 10,32 metriä ja syväys 5,40 metriä. Ahvenanmaalle Grace Harwar ostettiin Alf Monsenilta Tönsbergistä Norjasta vuonna 1925. Parkki oli Länsi-Intian ja Itämeren puutavaraliikenteessä. Se joutui hirmumyrskyyn Pohjanmerellä marraskuussa 1929 ja vaurioitui törmättyään yhteen ruotsalaisen höyrylaivan S/S Gerdin kanssa Kattegatissa 2. marraskuuta 1935 ollessaan puutavaralastissa matkalla Lontooseen. Törmäyksen jälkeen Gerd upposi vieden 21 hengen miehistönsä mukanaan. Pahoin vaurioitunut Lingard hinattiin Göteborgiin. 

Lingard myytiin 1935 Norjaan. Laiva toimi myöhemmin Norjassa varastolaivana ja muun muassa viljavarastona.

Lähteet
-------

1. 1 2 3  Jukka Mikkolan Suurten purjelaivojen bibliografia : Lingard ex Wathara ex Lingard (Arkistoitu – Internet Archive)
2. ↑  Tuntematon laiva ajanut maarianhaminalaisen purjealuksen päälle, Laatokka 05.11.1935, nro 130, s. 1, Kansalliskirjaston digitaaliset aineistot
3. ↑  Kattegatin hirvittävä haaksirikko, Laatokka 07.11.1935, nro 131, s. 1, Kansalliskirjaston digitaaliset aineistot
**Frazer William Down McLaren** (29. lokakuuta 1987) on kanadalainen uransa lopettanut jääkiekkoilija, joka pelasi ammattilaisena NHL-liigan San Jose Sharksissa ja Toronto Maple Leafsissa. McLaren tunnettiin kaukalotappelijana ja fyysisenä pelaajana.

Ura
---

McLaren pelasi WHL-junioriliigassa viisi kautta, joista suurimman osan Portland Winter Hawksissa. Hän pelasi yhteensä 318 ottelua, joista 48 Moose Jaw Warriorsissa. Hänet varattiin neljännen juniorikauden jälkeen seitsemännellä kierroksella vuoden 2007 varaustilaisuudessa.

Ensimmäisen kokonaisen ammattilaiskautensa McLaren pelasi 2008–2009 AHL-joukkue Worcester Sharksissa, jossa keräsi poliisina 181 jäähyminuuttia. NHL-kokoonpanoon hän pääsi kesken kauden 2009–2010. McLaren kutsuttiin San Jose Sharksin kauden toiseen otteluun 3. lokakuuta tekemään NHL-debyyttiä. Hän sai heti myös ensimmäisen pisteensä syöttäessään Benn Ferrieron ensimmäisen NHL-maalin. 

29. marraskuuta 2009 McLaren teki ensimmäisen NHL-maalinsa Vancouver Canucksia vastaan. 30. kesäkuuta hän teki San Josen kanssa vuoden jatkosopimuksen. 

Kaudella 2012–2013, 31. tammikuuta 2013 McLaren asetettiin waivers-listalle, josta Toronto Maple Leafs poimi hänet. 

Heinäkuussa 2013 McLaren teki Toronton kanssa kaksivuotisen sopimuksen.

Kaudella 2013–2014 McLaren asetettiin waivers-listalle ensimmäisellä kokonaisella Toronto-kaudellaan. Häntä ei kuitenkaan sieltä poimittu ja hän joutui pelaamaan Toronto Marliesissa.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Frazer McLaren
Brittiläiseen Länsi-Intiaan nykyään kuuluvat valtiot.
**Brittiläinen Länsi-Intia** (engl. *British West Indies*) tarkoittaa nykyään Britannian merentakaisia alueita Karibialla: Anguillaa, Bermudaa, Caymansaaria, Turks- ja Caicossaaria sekä Montserratia. Ennen itsenäistymistään kaikki nämä valtiot olivat brittiläiseen imperiumiin kuuluneita siirtomaita.

Vuonna 1912 Brittiläinen Länsi-Intia jaettiin kahdeksaan siirtomaahan: Bahamaan, Barbadokseen, Brittiläiseen Guayanaan, Brittiläiseen Hondurasiin, Jamaikaan (Jamaikan siirtomaa), Trinidadiin ja Tobagoon, Windwardsaariin (Brittiläiset Windwardsaaret) sekä Lewardsaariin (Brittiläiset Leewardsaaret). 

* Dominican liinatori 1770-luvullaDominican liinatori 1770-luvulla
* Rose Hallin plantaasi Jamaikalla noin vuonna 1820Rose Hallin plantaasi Jamaikalla noin vuonna 1820

Lähteet
-------

1. ↑  The definition of British West Indies *Dictionary.com*. Viitattu 15.9.2017. (englanniksi)

Aiheesta muualla
----------------

* Kuvia tai muita tiedostoja aiheesta **Brittiläinen Länsi-Intia** Wikimedia Commonsissa
**Be'er Ya'akov** on kaupunki Israelin Keski-Israelin hallintoalueella. Kaupungin perustivat vuoristojuutalaiset siirtolaiset Venäjän Dagestanista vuonna 1907. Vuoden 2018 lopussa kaupungin asukasluku oli 26 122.

Historia
--------

Aukio Be'er Ya'akovissa.
Be'er Ya'akov perustettiin vuonna 1907. Sen ensimmäiset 56 juutalaista siirtolaista tulivat Dagestanista Venäjältä ja suurin osa heistä oli niin sanottuja vuoristojuutalaisia. Kaupunki sai nimensä joukkoa johtaneen rabbi Ya'akov Yizhakin mukaan ja nimi tarkoittaa Ya'akovin kaivoa. Vuonna 1925 alueelle muutti myös 20 juutalaista perhettä Turkista. Alueen talous perustui aluksi mantelipuutarhoille ja asukasluku pysyi pitkään suhteellisen pienenä. Vuonna 1948 Be'er Ya'akovin asukasluku oli vain noin 400 henkilöä. Paikka kasvoi kuitenkin huomattavasti Israelin itsenäisyyssodan jälkeen vuonna 1948. Be'er Ya'akoviin rakennettiin uusia asuntoja ja siihen liitettiin hallinnollisesti kaksi läheistä moshavia. Oma kuntansa Be'er Ya'akovista tuli vuonna 1949. Mantelien lisäksi paikalla alettiin viljellä esimerkiksi sitrushedelmiä ja pitää maitokarjaa.

Talous
------

Perinteisen maatalouden lisäksi Be'er Ya'akovissa on nykyisin teollisuutta. Kaupungissa sijaitsee esimerkiksi suuri laatikkotehdas, sekä Israel Aerospace Industries -yhtiön (IAI) osasto. Teollisuuden lisäksi kaupungin alueella on kolme suurta sairaalaa ja oppilaitoksia, joissa käy oppilaita myös Be'er Ya'akovia ympäröiviltä alueilta.

Väestö
------

Be'er Ya'akovin asukasluku vuoden 2018 lopussa oli 26 122.

Lähteet
-------

1. 1 2  Fred Skolnik ja Michael Berenbaum: *Encyclopaedia Judaica Volume 3 Ba-Blo*, s. 258. Thomson Gale, 2007. ISBN 978-0-02-865928-2. (englanniksi)
2. ↑  List of localities, in Alphabetical order (pdf) (Be'er Ya'aqov) Central Bureau of Statistics. Viitattu 5.6.2019. (englanniksi)

Aiheesta muualla
----------------

* Kuvia tai muita tiedostoja aiheesta **Be'er Ya'akov** Wikimedia Commonsissa
*Tämä artikkeli käsittelee The Ronettesin singleä. Be My Baby on myös Pintandwefallin albumi.*

| "Be My Baby"The Ronettes |
| --- |
| Singlen "Be My Baby" kansikuva |
| Singlen tiedot |
|  Albumilta | *Presenting the Fabulous Ronettes* |
|  Julkaistu | 1963 |
|  Formaatti | 7"-single |
|  Tuottaja(t) | Phil Spector |
|  Tyylilaji | pop |
|  Kesto | 02.41 |
|  Levy-yhtiö | Philles |
| The Ronettesin muut singlet |
|  | "Be My Baby"1963 | "Baby, I Love You"1964 |

**Be My Baby** on tyttötrio The Ronettesin vuonna 1963 ilmestynyt single, jonka tuottajana toimi Phil Spector. Kappaleen tekijät ovat Spectorin lisäksi Jeff Barry ja Ellie Greenwich. The Ronettes -yhtyeestä singlellä laulaa ainoastaan Ronnie Bennett (myöhemmin Phil Spectorin vaimo). Ilmestyessään kappale nousi Yhdysvalloissa Billboardin Pop Singles Chart -listan kakkoseksi ja Britanniassa Record Retailer -listan neloseksi. 

Kappaletta hallitsevat Bennettin laulun lisäksi Hal Blainen tarttuva ja usein jäljitelty rumpukomppi sekä Phil Spectorille tyypillinen äänivalli ("wall of sound"), jonka käytössä "Be My Babya" pidetään yhtenä onnistuneimmista esimerkeistä. The Beach Boysin johtohahmo Brian Wilson on luonnehtinut "Be My Babya" kaikkien aikojen suurimmaksi popäänitteeksi.

*Rolling Stone* -lehden vuoden 2004 "500 Greatest Songs of All Time" -listalla "Be My Baby" on sijalla 22. Verkkosivusto Acclaimed Music, joka tilastoi musiikkikriitikoiden arvioita kaikkien aikojen kappaleista, sijoittaa kappaleen kahdenneksitoista. Vuonna 2007 Yhdysvaltain kongressin kirjasto valitsi "Be My Babyn" kansalliseen äänitteiden rekisteriin (National Recording Registry), jossa tuolloin oli 225 yhdysvaltalaista äänitettä.

"Be My Babya" ovat myöhemmin versioineet muun muassa Andy Kim (vuoden 1970 listahitti, jonka tuotti Jeff Barry), John Lennon, The Lightning Seeds, Bay City Rollers, Blue Öyster Cult, We Are Scientists, Psyched Up Janis, Maroon 5, Glasvegas ja Travis.

Lähteet
-------

1. ↑  Be My Baby  9.12.2004. Rolling Stone.  Arkistoitu 21.10.2008. Viitattu 5.11.2008. (englanniksi)
2. 1 2  Recordings by Historical Figures and Musical Legends Added To the 2006 National Recording Registry  6.3.2007. Library of Congress. Viitattu 5.11.2008. (englanniksi)
3. ↑  Jason Ankeny: Be My Baby Song Review Allmusic. Viitattu 5.11.2008. (englanniksi)
4. ↑  The RS 500 Greatest Songs of All Time  9.12.2004. Rolling Stone.  Arkistoitu 29.3.2010. Viitattu 5.11.2008.
5. ↑  The All Time Top 3000 Songs www.acclaimedmusic.net.  Arkistoitu 5.8.2009. Viitattu 5.11.2008.
**Fred Andersson** (s. 1946 Helsinki) on suomalaissyntyinen yritysjohtaja, joka on tehnyt uransa etupäässä Ruotsissa. Hän on toiminut muun muassa Ikean, Volvon ja Scandic Hotelsin ylimmässä johdossa ja yli 20 vuotta Hennes & Mauritzin hallituksessa. Hänet tunnetaan myös olympiatason alppihiihtäjänä ja maailmanmestaruustason avomeripurjehtijana. Nykyisin Andersson asuu Kenian Nairobissa, jossa hän on mukana terveydenhoito- ja kiinteistöhankkeissa ja Oriflamen kosmetiikkabisneksessä.

Andersson opiskeli Sveitsissä ja työskenteli sitten terästeollisuudessa Itävallassa ja Englannissa. Suomeen palattuaan hän oli perustamassa kalustemyymälä Indooria. Askon ostettua Indoorin 1982 Andersson toimi vuoden verran koko Askon markkinointijohtajana, kunnes Ingvar Kamprad houkutteli hänet toimitusjohtajaksi Ikea of Swedeniin, joka ohjaa Ikea-ketjun valikoimia maailmanlaajuisesti ja vastaa ostoista. Ikeasta Andersson siirtyi Scandic-hotelliyrityksen konsernijohtajaksi ja 1990-luvun alkupuolella Volvo-henkilöautojen toimitusjohtajaksi.

Grenoblen talviolympialaisissa 1968 Andersson oli mukana Suomen alppihiihtojoukkueessa, mutta ei loukkaannuttuaan päässyt kilpailemaan. 1990-luvun lopulla Anderson oli mukana Whitbread-maailmanympäripurjehduksella kielikoulu EF:n omistajan Bertil Hultin veneessä, joka voitti kilpailun. Vuonna 1992 Andersson toimi Barcelonan olympiakisojen ruotsalaisen järjestelykomitean puheenjohtajana.

Andersson ihastui Keniaan lomamatkallaan vuonna 2000 ja päätti muuttaa sinne asumaan. Kosmetiikka- ja kiinteistöliiketoimiensa ohella hän on perustanut sinne Kinondo Kwetu -nimisen säätiön, joka tukee muun muassa terveydenhoitoa ja lasten koulutusta.

Lähteet
-------

1. ↑  Situma, Evelyn: Investor eyes Kisumu with Sh48m villas *Business Daily Africa*.  31.8.2014. Viitattu 29.10.2017.
2. 1 2 3  Suomalaisen hengästyttävä meriittilista – Ruotsissa *Kauppalehti*.  22.5.2011. Viitattu 29.10.2017.
3. 1 2 3  Selander, Torbjörn: Näringslivsveteranen säljer smink i Afrika *Dagens industri*.  22.5.2011. Viitattu 29.10.2017.
4. ↑  Arola, Heikki: Mikä mies: Ikea iski Askon miehen.  *Helsingin Sanomat*, 21.4.1983, s. 37. Näköislehden aukeama (vain tilaajille). Viitattu 29.10.2017.
5. ↑  Tikkanen, Birgit: Indoor näyttää Askolle uutta suuntaa.  *Helsingin Sanomat*, 9.1.1982, s. 30. Näköislehti (maksullinen).
6. ↑  Muiruri, Billy: Ugly truth: Cosmetics pay, but you must be ready to sweat (Anderssonin haastattelu) *Daily Nation*.  9.2.2011.  Arkistoitu 30.10.2017. Viitattu 29.10.2017.
**Club de Gimnasia y Esgrima La Plata** (*"La Platan voimistelu- ja miekkailuseura"*) on urheiluseura La Platan kaupungista, Argentiinasta. Seuran päälaji on jalkapallo, jossa se pelaa Argentiinan pääsarjassa. Vuonna 1887 perustettu Gimnasia on Etelä-Amerikan vanhin jalkapalloseura. Seuralla on toimintaa myös monissa muissa lajeissa, erityisesti menestystä on tullut lento- ja koripallosta.

Seuran ainoa Argentiinan mestaruus tuli vuonna 1929 amatöörisarjasta, kaksi vuotta ennen ammattilaisliigan perustamista. Ammattilaisliigan perustamisen jälkeen sen paras saavutus liigassa on kakkossija, mihin se on yltänyt viidesti. Seura on pelannut Argentiinan korkeimmalla sarjatasolla yhtäjaksoisesti 69 vuoden ajan. 

Gimnasia pelaa kotiottelunsa Juan Carlos Zerillo -stadionilla. Sen historiallinen paikallisvastustaja on Estudiantes. Seurat kohtasivat ensimmäisen kerran jo vuonna 1916. Paikalliskohtaamiset ovat kaupungissa suuria ja kiihkeitä tapahtumia.

Saavutuksia
-----------

* Amatöörisarjat:
	+ mestaruus 1929
	+ kakkossija 1924
	+ 2. divisioonan mestaruus 1915
* Ammattilaisliigan aika:
	+ 1. divisioonan kakkossija: Clausura 1995, Clausura 1996, Apertura 1998, Clausura 2002 ja Apertura 2005
	+ 2. divisioonan mestaruus 1944, 1947 ja 1952
	+ 2. divisioonan kakkossija 1946
* Argentiinan jalkapalloliiton satavuotisjuhlaturnauksen voitto 1994

Aiheesta muualla
----------------

* Gimnasia y Esgrima La Plata
Fray Bentosin sellutehdas rakenteilla
**Fray Bentosin sellutehdas** on UPM:n sellutehdas Fray Bentosissa Uruguayssa Argentiinan rajalla.

Ennen joulukuussa 2009 loppuun saatettuja yritysjärjestelyjä tehdas kuului Metsä-Botnialle, joka avasi tehtaan syksyllä 2007. Tehdas tuottaa miljoona tonnia selluloosaa vuodessa.*lähde?*

Sopimus
-------

Tehdas sijaitsee Uruguayssa sitä varten luodulla vapaakauppavyöhykkeellä. Ennen toiminnan aloittamista Uruguayn hallitus allekirjoitti Suomen hallituksen kanssa sopimuksen, joka velvoitti Uruguayn hallituksen maksamaan Botnialle mahdolliset mellakoiden aiheuttamat menetykset. Uruguayn hallitus lähetti poliiseja ja sotilaita suojaamaan rakennustyömaata mielenosoittajien häirinnältä.

Rahoitus
--------

Vuosina 2005–2007 rakennettu tehdas maksoi 1,2 miljardia dollaria.

Botnian sellutehtaan julkiseen rahoitukseen sisältyi:

* Maailmanpankin kansainvälinen rahoitus: laina 170 milj. $
* Maailmanpankin investointitakuu: 350 milj. $
* Finnveran takuu 330 milj. $
* Pohjoismaiden investointipankki 79 milj $

Plantaasit
----------

UPM:n tytäryhtiö Forestal Oriental toimittaa 90 % tehtaan raaka-aineesta. Forestal Oriental tuottaa siitä 70 % omilla viljelmillään ja ostaa 30 % puusta.

Rajajokikiista
--------------

Argentiina syytti Uruguayta rajajokisopimuksen rikkomisesta ja vei asian Haagin kansainväliseen oikeuteen. Huhtikuussa 2007 sellutehtaan vastaiseen mielenosoitukseen osallistui 130 000 ihmistä.

Haagin kansainvälinen tuomioistuin antoi päätöksensä asiassa huhtikuussa 2010 ja totesi, ettei sellutehdas ole rikkonut maiden välisen sopimuksen ympäristösäädöksiä. Tuomioistuin kritisoi kuitenkin Uruguayta puutteellisesta tiedottamisesta. Molemmat maat lupasivat tyytyä oikeuden päätökseen.

Katso myös
----------

* Uruguayn metsäpolitiikka

Lähteet
-------

1. 1 2 3 4  Tehtaan varjossa, Selluteollisuus matkalla etelään, Chris Lang, Like 2008 (en: Bangs, Pulp and People 2007): Verovapaus, sopimus ja rahoitus s. 44, metsäala 41-3, UPM 96, Finnfund 129, Eduardo Galeano 130, mielenosoitus 67
2. ↑  Rytsy, Ari: Turvallisuus on asennekysymys.  *Paperi ja Puu*, 5.12.2012, nro 4. Artikkelin verkkoversio. Viitattu 7.12.2014.
3. ↑  Maakiistat ovat tuttuja kehittyvissä maissa toimiville metsäyhtiöille, HS 28.4.2009 B4
4. ↑  Tuomioistuin: Uruguayn sellutehdas ei riko ympäristösäädöksiä *Yle Uutiset*.  20.4.2010. Viitattu 7.12.2014.

Aiheesta muualla
----------------

* Paperitehdas vei Suomen, Argentiinan ja Uruguayn diplomaattiseen kiistaan Ylen Elävä arkisto.
**Beach Boys Concert** on The Beach Boysin vuonna 1964 julkaistu livealbumi. Se oli yhtyeen seitsemäs levy ja jo kolmas vuonna 1964 ilmestynyt albumi. *Beach Boys Concert* oli yhtyeen ensimmäinen listaykköseksi noussut levy. Se pysyi Yhdysvaltain listakärjessä neljä viikkoa keskellä kuuminta britti-invaasiota.

Beach Boys Concertin julkaisun ajoitus oli hyvä, sillä yhtyeen keulahahmo ja tuottaja Brian Wilson oli jättämässä live-esiintymiset yhtyeen kanssa ja esiintyi seuraavan kolmen vuosikymmenen aikana yhtyeen kanssa vain satunnaisesti. Levy onkin ainoa virallinen livealbumi, jolla yhtye soittaa kokoonpanossa Brian, Carl ja Dennis Wilson, Mike Love sekä Al Jardine. Levy on äänitetty Civic Memorial Auditoriumissa Kalifornian Sacramentossa.

Albumilla on useita kappaleita, joita Beach Boys esitti säännöllisesti livenä, mutta joita ei oltu julkaistu studioalbumeilla. Näitä ovat "Papa-Oom-Mow-Mow", "The Wanderer" ja "Monster Mash". "The Little Old Lady from Pasadena" oli Jan & Deanin hitti. Liveäänityksiä paranneltiin rankasti studiossa. Lauludubbauksia lisättiin, konsertti sisälsi myös äänityksiä toisesta konsertista joulukuulta 1963 ja Brian Wilson käytti "Fun, Fun, Funissa" ja "I Get Aroundissa" alkuperäisiä musiikkiraitoja. Näistä oli elementtejä poistettu, jotta ne saatiin kuulostamaan tuoreilta esityksiltä.

Pickwick Records julkaisi vuonna 1972 albumista lyhennetyn version nimellä *Wow! Great Concert!* (Pickwick SPC-3309).

Kappalelistaus
--------------

### Ykköspuoli

1. "Fun, Fun, Fun" (Brian Wilson/Mike Love) – 2:26
2. "The Little Old Lady from Pasadena" (Don Altfeld/Jan Berry/Roger Christian) – 3:00
3. "Little Deuce Coupe" (B. Wilson/Christian) – 2:27
4. "Long, Tall Texan" (Henry Strezlecki) – 2:32
5. "In My Room" (B. Wilson/Gary Usher) – 2:25
6. "Monster Mash" (Boris Pickett/Lenny Capizzi) – 2:27
7. "Let's Go Trippin'" (Dick Dale) – 2:34

### Kakkospuoli

1. 
2. "Papa-Oom-Mow-Mow" (Carl White/Al Frazier/Sonny Harris/Turner Wilson Jr.) – 2:18
3. "The Wanderer" (Ernest Maresca) – 2:00
4. "Hawaii" (B. Wilson/Love) – 1:51
5. "Graduation Day" (Joe Sherman/Noel Sherman) – 3:29
6. "I Get Around" (B. Wilson/Love) – 2:42
7. "Johnny B. Goode" (Chuck Berry) – 1:56

Albumi on julkaistu uudelleen CD:nä yhdessä *Live in London* -levyn kanssa. CD-versio sisältää ylimääräiset kappaleet "Don't Worry Baby" (liveversio vuodelta 1964) ja "Heroes and Villainsin" vuoden 1967 liveversion.

Lähteet
-------

1. ↑  Richie Unterberger: The Beach Boys Concert *allmusic.com*. Allmusic. Viitattu 2.7.2012.
2. ↑  The Beach Boys - Wow! Great Concert! [Pickwick SPC-3309] *wax.fm*. wax.fm. Viitattu 2.7.2012.
3. ↑  Jerry McCulley: Beach Boys Concert / Live London Amazon.com. Viitattu 2.7.2012.
**Nykteus** oli kreikkalaisessa mytologiassa Theban kuningas. Hänen hallituskautensa alkoi Polydoroksen kuoleman jälkeen. Häntä seurasi hänen veljensä Lykos.

Nykteus ja Lykos olivat joko spartti Khthonioksen tai nymfi Klonian ja Hyrieuksen tai Poseidonin ja plejadi Kelainon poikia. Veljekset pakenivat Euboiasta murhattuaan kuningas Flegyaan, asettuivat Hyriaan ja siirtyivät sitten Thebaan, koska he olivat kaupungin kuninkaan Pentheuksen ystäviä.

Nykteuksella oli kaksi tytärtä, Nykteis ja Antiope. Nykteis nai Polydoroksen, joka puolestaan seurasi Pentheusta. Heidän poikansa oli Labdakos. Pentheus ja Polydoros kuitenkin kuolivat pian, ja Nykteuksesta tuli hallitsija Labdakoksen nuoren pojan Laioksen sijasta.

Apollodoros kirjoittaa, että sen jälkeen kun Antiope oli tullut raskaaksi Zeukselle ja paennut naidakseen kuningas Epopeuksen Sikyonissa, Nykteus pyysi Lykosta rankaisemaan tytärtään ja teki itsemurhan häpeästä.

Pausanias kuitenkin väittää, että Nykteus johti thebalaiset Epopeusta vastaan mutta haavoittui ja hänet kannettiin takaisin Thebaan, jossa hän kuoli pyydettyään ensin Lykosta jatkamaan taistelua. Lykos seurasi veljeään Theban valtaistuimella.

Lähteet
-------

1. 1 2 3 4  Apollodoros: *Bibliotheke* ('Kirjasto') 3.5.5 (engl. käännös).
2. ↑  Apollodoros: *Bibliotheke* ('Kirjasto') 3.10.1 (engl. käännös).
3. ↑  Hyginus, *Astronomica* ii.21 (engl. käännös).
4. ↑  Pausanias: *Periegesis tes Hellados* ('Kreikan kuvaus') 2.6.2 (engl. käännös).

  



|  |  |  |
| --- | --- | --- |
| Edeltäjä:**Polydoros** | **Theban kuningas**1400-luku eaa.Kuvitteellinen kronologia | Seuraaja:**Lykos** |
313º Gruppo Addestramento Acrobatico - Pattuglia Acrobatica Nazionale (PAN) "Frecce Tricolori"n yksikkötunnus.
**Frecce Tricolori** (suom. *Kolmiväriset Nuolet*) on Italian ilmavoimien, AMI:n (*Aeronautica Militare Italiana*) taitolentoyksikkö. Ryhmää voitaneen luonnehtia eräänä Euroopan merkittävimmistä, kapasiteettinsa pohjalta. Frecce Tricolorilla on oma lentotukikohta, joka on Rivolto AFB Udinen provinssissa. Yksikkö on perustettu vuonna 1961, jolloin sillä oli North American / Canadair F-86 Sabret käytössään. Sen jälkeen se on käyttänyt Fiat G.91 -hävittäjäkonetyyppiä (myös taktinen pommittaja) sekä sittemmin ja nykyisin (2018) Aermacchi MB-339 suihkuharjoitushävittäjää.

Kuvassa Aermacchi MB-339 PAN-tyypin taitolentokone.
Ramsteinin lentotukikohdassa Saksassa esitetyssä taitolentonäytöksessä sai surmansa 70 henkeä: taitolentoryhmän kolme pilottia sekä 67 katselijaa 28. elokuuta 1988.

Kuvassa museoitu Italian ilmavoimain, AMI:n museoitu Fiat G.91/PAN-kone.

Kuvagalleria
------------

* F-86 Sabre oli käytössä 1961-1963.F-86 Sabre oli käytössä 1961-1963.
* Rivolto, ItaliaRivolto, Italia
* Estense'n linna, Ferrara, ItaliaEstense'n linna, Ferrara, Italia
* Air 04, Payerne, SveitsiAir 04, Payerne, Sveitsi
* RIAT, 2005, EnglantiRIAT, 2005, Englanti
* RIAT, 2005, EnglantiRIAT, 2005, Englanti
* Fiat G.91 PANFiat G.91 PAN
* Aermacchi MB-339 PANAermacchi MB-339 PAN
* Villach, Itävalta, 2004Villach, Itävalta, 2004
* Air14, Payerne, SveitsiAir14, Payerne, Sveitsi

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Nyhäkulmumittari** (*Idaea emarginata*) on mittareihin kuuluva, vaalea yöperhoslaji.

Koko ja ulkonäkö
----------------

Nyhäkulmumittari on helppo erottaa muista kulmumittarilajeista siipien epätasaisisten reunojen perusteella, mutta väritykseltään se kuitenkin muistuttaa monia sukulaislajejaan. Väritykseltään sukupuolet ovat hieman erinäköiset. Siipien pohjaväri on koiraalla vaalean kellertävä, naaraalla kellanruskea. Molemmilla sukupuolilla on kaikissa siivissä musta, hieman pitkänomainen diskaalitäplä. Ulompi poikkiviiru erottuu selvästi sekä etu- että takasiivessä, mutta tyvipoikkiviiru vain etusiivessä. Siiven keskiosassa on koiraalla hentoa punertavaa, naaralla selvästi mustansävyistä varjostumaa. Siipien ulkosyrjät ovat muodoltaan voimakkaasti mutkittelevat ja siiven kärki sirppimäisesti kaareva. Siipiä reunustavat ripset ovat punertavia. Siipiväli 20–23 mm.

Levinneisyys ja lentoaika
-------------------------

Nyhäkulmumittari elää Länsi-Euroopasta Keski-Aasiaan ulottuvalla vyöhykkeellä. Suomessa nyhäkulmumittaria tavataan koko Etelä- ja Keski-Suomen alueella, mutta yleinen se on vain maan eteläosissa. Laji ei ole missään runsaslukuinen. Perhonen lentää yhtenä sukupolvena heinäkuun alkupuoliskolta elokuun puoleenväliin.

Elinympäristö ja elintavat
--------------------------

Hämärässä lentävä perhonen, joka viihtyy kosteapohjaisissa lehtimetsissä ja kosteilla niityillä. Perhonen tulee valolle ja lähtee häirittynä helposti lentoon. Toukka talvehtii ja koteloituu yhteenkudottujen lehtien väliin. talvehtii keskenkasvuisena toukkana.

Ravintokasvi
------------

Toukka elää monien eri kasvilajien kuihtuneilla lehdillä. Toukka syö myös lehipuiden kariketta.

Lähteet
-------

1. ↑
2. 1 2
3. 1 2 3 4  Mikkola K, Jalas I, Peltonen O. 1985. Suomen perhoset. Mittarit 1. Suomen Perhostutkijain Seura. Tampereen kirjapaino Oy Tamprint. ISBN 951-99620-7-7
4. 1 2  Peder Skou: The geometroid moths of North Europe (Lepidoptera, Drepanidae and Geometridae). Brill 1986 ISBN 978-9004078598 s. 57–68
5. ↑

Aiheesta muualla
----------------

* kuva toukasta (Arkistoitu – Internet Archive)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q139960
* BioLib: 52514
* BOLD: 183494
* CoL: 3PBLV
* EoL: 277711
* EUNIS: 307293
* Fauna Europaea: 444225
* Fauna Europaea (new): 2993c91f-ea91-48ff-af2c-170ea3e818a4
* GBIF: 5147245
* iNaturalist: 460201
* IRMNG: 10863342
* LepIndex: 213713
* LoB: 3985
* NBN: NBNSYS0000005785
* NCBI: 986993

 |

 |
**Agano** (jap. 阿賀野) oli keisarillisen Japanin laivaston Agano-luokan kevyt risteilijä toisessa maailmansodassa.

Valmistus
---------

*Pääartikkeli: Agano-luokka*
Alus tilattiin Sasebon laivastoarsenaalilta, missä köli laskettiin 18. kesäkuuta 1940. Alus laskettiin vesille 22. lokakuuta 1941 ja otettiin palvelukseen 31. lokakuuta 1942.

Palvelus
--------

Alus sijoitettiin palvelukseenotettaessa 4. hävittäjälaivueen johtoalukseksi. Alus osallistui laivueen mukana Guadalcanalin taisteluiden viimeiseen vaiheeseen vuoden 1943 alkukuukausina. Lokakuussa alus siirtyi laivueensa kanssa Rabauliin operoiden Salomoninsaarten alueella. Yhdysvaltain joukkojen noustua maihin Bougainvillessä laivue sai tehtäväkseen iskeä maihinnousulaivastoa vastaan 1.-2. marraskuuta.

Neljän risteilijän ja kuuden hävittäjän osasto kohtasi Yhdysvaltain laivaston Task Force 39:n neljä risteilijää ja kahdeksan hävittäjää joutuen saarroksiin. *Aganon* onnistui paeta vain vähin vaurioin. Alus vaurioitui kuitenkin pahoin *USS Saratogan* ja *USS Princetonin* lentokoneiden hyökätessä Rabauliin 5. marraskuuta sekä uudessa TF38:n koneiden ilmahyökkäyksessä 11. marraskuuta, jolloin alukseen osui torpedo.

Alus määrättiin Trukilla tehtyjen tilapäiskorjausten jälkeen palaamaan Japaniin telakalle. Matkalla alukseen osui 16. helmikuuta 1944 Yhdysvaltain laivaston sukellusveneen *USS Skaten* laukaisema torpedo, joka upotti *Aganon* seuraavana päivänä noin 160 merimailia Trukilta pohjoiseen.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Agano (1941)**.
* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)
* Gardiner, Robert (toim.): *Conway's All the World's Fighting Ships 1922-1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Dull, Paul S.: *A Battle History of the Imperial Japanese Navy (1941-1945)*. Annapolis, MD, USA: Naval Institute Press, 2007. ISBN 978-1-59114-219-5. (englanniksi)

### Viitteet

1. ↑  Whitley 1996, s. 186
2. 1 2 3  Whitley 1996, s. 187

*Agano*-luokan kevyet risteilijät

|  |
| --- |
| *Agano* - *Noshiro* - *Yahagi* - *Sakawa* |
| Edeltäjä: Katori-luokka – Seuraaja: Ōyodo-luokka |
Nykyaikainen viisiotteluNykyaikainen viisiottelu
**Lontoon kesäolympialaisissa 1948** kilpailtiin nykyaikaisessa viisiottelussa pelkästään miesten yksilökilpailussa, jonka voitti ylivoimaisesti Ruotsin William Grut.

Mitalistit
----------

OlympialaisetOlympialaiset

| Sijoitus | Maa | Urheilija |
| --- | --- | --- |
| 1. |  Ruotsi | William Grut |
| 2. | Yhdysvallat Yhdysvallat | George Moore |
| 3. |  Ruotsi | Gösta Gärdin |

Tulokset
--------

| Sijoitus | Urheilija | Ammunta | Uinti | Miekkailu | Ratsastus | Maastojuoksu | Yhteispisteet |
| --- | --- | --- | --- | --- | --- | --- | --- |
| Kultaa | Ruotsi William Grut | 5 | 1 | 1 | 1 | 8 | 16 |
| Hopeaa | Yhdysvallat George Moore | 21 | 17 | 3 | 2 | 4 | 47 |
| Pronssia | Ruotsi Gösta Gärdin | 10 | 11 | 17 | 6 | 5 | 49 |
| 4. | Suomi Lauri Vilkko | 4 | 3 | 38 | 17 | 2 | 64 |
| 5. | Suomi Olavi Larkas | 7 | 19 | 3 | 26 | 16 | 71 |
| 6. | Sveitsi Bruno Riem | 1 | 36 | 9 | 19 | 9 | 74 |
| 7. | Sveitsi Fritz Hegner | 24 | 13 | 6 | 7 | 29 | 79 |
| 8. | Yhdysvallat Richard Gruenther | 13 | 12 | 13 | 24 | 19 | 81 |

Mitalitaulukko
--------------

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1. |  Ruotsi | 1 | 0 | 1 | 2 |
| 2. | Yhdysvallat Yhdysvallat | 0 | 1 | 0 | 1 |

Lähteet
-------

* Olympiamitalistitietokanta www.olympic.org:issa

Nykyaikainen viisiotteluNykyaikainen viisiottelu olympialaisissa
1912 |
1920 |
1924 |
1928 |
1932 |
1936 |
1948 |
1952 |
1956 |
1960 |
1964 |
1968 |
1972 |
1976 |
1980 |
1984 |
1988 |
1992 |
1996 |
2000 |
2004 |
2008 |
2012 |
2016 |
2020

Kesäolympialaisten 1948 lajit ja kilpailutapahtumat
Ammunta | Haavipallo (*Näytöslaji*) | Jalkapallo | Koripallo | Maahockey | Melonta | Miekkailu | Nykyaikainen viisiottelu | Nyrkkeily | Paini | Painonnosto | Purjehdus | Pyöräily | Ratsastus | Ruotsalainen voimistelu (*Näytöslaji*) | Soutu | *Taidelajit* | Uimahypyt | Uinti | Vesipallo | Voimistelu | Yleisurheilu
*Tämä artikkeli käsittelee kirjaa. Kummituslentokoneet olivat myös Pohjoismaissa 1930-luvulla nähtyjä valo- ja ääni-ilmiöitä.*

**Kummituslentokone** (engl. *Air Bridge*) on Hammond Innesin jännitysromaani Berliinin ilmasillasta. Se julkaistiin ensi kerran vuonna 1951.

**Varoitus:  Seuraava kirjoitus paljastaa yksityiskohtia juonesta.**
Neil Fraser on tarinan kertoja; hän on palveluksesta eronnut RAF:n lentäjä joka on salanimellä ottanut osaa hävittäjäkoneiden salakuljetukseen Israeliin. Häntä epäillään ja pakomatkalla hän osuu Memburyn entiseen pommikonetukikohtaan jossa kaksi muuta lentäjää, Bill Saeton ja Tubby Carter rakentavat uudentyyppisiä moottoreita Tudor-säiliökoneeseen. 

Heillä on kireä aikataulu ehtiä mukaan Berliinin ilmasiltaan. Moottorien piirustukset ovat löytyneet keskeneräisinä Saksasta. Pienen kinastelun jälkeen Fraser liittyy porukkaan; rahahuoletkin ratkeavat osin koska hänellä on sattumoisin sopivasti rahaa. Kone valmistuu mutta vaurioituu kohtalokkaasti pakkolaskussa.

Carter lähtee omille teilleen mutta Saeton ja Fraser yhdessä kaappaavat toisen samanlaisen koneen; moottorit asennetaan, pakkolaskun tehnyt kone pilkotaan ja jätteet heitellään sinne mihin toisen koneen uskotaan pudonneen. Memburyn halli poltetaan lähtiessä. 

Valitettavasti Carter vammautuu vakavasti kaappauksessa; Saeton lentää paikalle lainaamallaan Dakotalla ja tappaa hänet; Fraser ja hänen saksalainen ystävättärensä - moottorin alkuperäisen suunnittelijan tytär - vangitsevat Saetonin; haavoittunut Fraser lentää lainakoneen Gatowiin. Kuitenkin matkalla on sattunut ikävyyksiä ja lopulta Saetonin on paettava virkavaltaa koneellaan; kone syöksyy mereen.

Fraser ja tyttö lupaavat yrittää moottorimallin uudelleen rakentamista.

**Juonipaljastukset päättyvät tähän.**
**O-ryhmä** oli Suomessa vuonna 1955 perustettu nuorista taloustieteilijöistä ja tutkijoista koostunut ryhmä, joka korosti makrotaloudellista ja matemaattista lähestymistapaa kansantalouden ilmiöitä tutkittaessa. Ryhmä pyrki uudistamaan kansantaloustieteen opetusta, ja toisaalta herättämään yhteiskunnallista keskustelua makrotaloudellisen ajattelumallin hyväksymiseksi.

O-ryhmän kaikki jäsenet olivat kiinnostuneita talouspolitiikan teoriasta. Ryhmä uudisti suomalaista talouspoliittista keskustelua, sillä se toi esille sen, että ristiriitaisten päämäärien takana ovat aina avoimesti tai piilotetusti arvot ja poliittiset valinnat. O-ryhmä myös määritti talouspoliittisen keskustelun käsitteitä uraauurtavalla tavalla. Ryhmä vaikutti myös kansantulolaskentaa kehitettäessä.

Ryhmän jäsenet pyrkivät julkaisuissaan yhteistyöhön. 1950-luvun loppupuolella valmistui useita ryhmän jäsenten väitöskirjoja. Ryhmä arvosteli huonoiksi arvioimiaan alan väitöskirjoja julkisesti, ja esiintyi väitöstilaisuuksissa ylimääräisenä opponenttina. Ryhmä kokoontui vähintään kerran kuussa jonkun jäsenen kotiin. Kokouksissa pidettiin alustuksia taloustieteellisistä aiheista ja taloustieteilijöiden uusimmista ajatuksista.

O-ryhmän nimi sai alkunsa leikkimielisestä säännöstä, jonka mukaan jäsenen etunimen tai sukunimen olisi tullut päättyä o-kirjaimeen. Nimityksen otti käyttöön Olavi Niitamo, joka huomasi, että hänen ystävillään oli o-kirjaimia nimissään. Raimo Ilaskivi nimitti ryhmän ivallisesti "nollakerhoksi", kun muutama jäsen ilmaantui hänen väitöstilaisuuteensa ylimääräisiksi vastaväittäjiksi.

Jäsenet
-------

Ryhmään kuuluivat:
Timo Helelä, Reino Hjerppe, Mauno Koivisto, Lauri Korpelainen, Erkki Laatto, Jussi Linnamo, Jaakko Lassila, Olavi Niitamo, Jouko Paunio, Jaakko Railo ja Pentti Viita.

Myöhemmin useat ryhmän jäsenistä kohosivat merkittäviin yhteiskunnalliseen asemaan: jäsenistä tuli myöhemmin professoreita, keskusvirastojen ja pankkien pääjohtajia, ministereitä ja Koivistosta myös tasavallan presidentti.

Lähteet
-------

* O-ryhmä metodologisena keskustelufoorumina.  *Kansantaloudellinen aikakauskirja*, 95.. vsk, nro 1/1999, s. 133-137.  Kansantaloudellinen Yhdistys. Artikkelin verkkoversio (pdf). Viitattu 27.12.2007.
* Johanna Hankonen: *Lähiöt ja tehokkuuden yhteiskunta*, s. 63-64. Tampere: Gaudeamus, 1994. ISBN 951-662-610-6.
* Kiander, Jaakko: O-ryhmän antologia.  *Kansantaloudellinen aikakauskirja*, 2003, 99(2). vsk, s. 234-236. Artikkelin verkkoversio (PDF).

### Viitteet

1. ↑  Hankonen 1994.
2. 1 2 3 4  Linnamo 1999
3. ↑  Jouni Luotonen: Ekonomistit rynnistivät yhteiskuntaan, Talouselämä 17.10.2002. Viitattu 29.12.2019
4. ↑  Kiander 2003.

Aiheesta muualla
----------------

* Suvanto, Antti & Vesikansa, Jyrki (toim.): *Modernismi taloustieteessä ja talouspolitiikassa. O-ryhmän kirjoituksia ja kirjoituksia O-ryhmästä*. Helsinki: Gaudeamus, 2002. ISBN 951-662-870-2.
**N’Tjiba** on maalaiskunta Koulikoron alueen Katin piirissä Malissa. Sen keskuskylä Faladié sijaitsee 80 kilometriä Katista luoteeseen. Kunnassa on 21 800 ja keskuskylässä 3 700 asukasta (vuonna 2009).

N’Tjiban kunnan pinta-ala on 808 neliökilometriä. Se rajoittuu pohjoisessa Katin piirin Dabanin, idässä Diédougoun, etelässä Bossofalan, koillisessa Kolokanin piirin Guihoyon ja lännessä Kayesin alueen Kitan piirin Kotouban ja Kassaron kuntiin. Alue on pinnanmuodostukseltaan enimmäkseen tasankoa. Länsirajalla virtaa Baouléjoki. Seutu kuuluu Sudanin vyöhykkeeseen. Kasvillisuus on metsäsavannia.

Kuntaan kuuluu 18 kylää. Asukkaat ovat etupäässä bambaroita. Lisäksi on fulbeja, dogoneja, soninkeja, maureja ja moseja. Uskontoja ovat islam, kristinusko ja animismi.

Seudun pääelinkeinot ovat maanviljely ja karjanhoito. Lisäksi harjoitetaan pienimuotoista kaupankäyntiä. Faladiéssa pidetään viikoittaiset markkinat. Matkailijoita houkuttelee Boucle du Baoulén biosfäärialue.

Lähteet
-------

1. ↑  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 10.5.2018.
2. 1 2 3 4  Plan de sécurité alimentaire: Commune rurale de N’Tjiba 2008-2012 *aec.msu.edu*.  2008.  Arkistoitu 13.6.2010. Viitattu 10.5.2018.
3. ↑  Mali - Région de Koulikoro: Carte de référence *reliefweb.int*. Viitattu 10.5.2018.
4. ↑  Mali – Région de Kayes: Carte de référence *reliefweb.int*. Viitattu 10.5.2018.
**Frantáto** (kreik. Φραντάτο) on Kreikan kylä, joka sijaitsee Ikarían saarella. Se kuuluu hallinnollisesti Ikarían kuntaan, Ikarían alueyksikköön ja Pohjois-Egean saarten alueeseen. Kylän väkiluku on 136 (vuonna 2011).

Frantáton kylä sijaitsee Ikarían keskiosissa. Se on rakennettu noin 500 metrin korkeuteen merenpinnasta laskettuna. Kylän pääkirkko on omistettu Kristuksen kirkastumiselle (*Metamórfosi tou Sotíra*).

Frantáto muodostaa myös laajemman kyläyhdyskunnan (Τοπική Κοινότητα Φραντάτου, *Topikí Koinótita Frantátou*), johon kuuluvat varsinaisen Frantáton kylän lisäksi kylät Avláki, Kalamourída, Kámpos, Kremastí, Máratho, Pigí ja Stávlos. Koko yhdyskunnan väkiluku on 608. Aiemmin se kuului Évdiloksen kuntaan ja vuodesta 2011 lähtien Ikarían kunnan Évdiloksen kunnallisyksikköön.

Lähteet
-------

1. 1 2 3 4  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Frandato *Island Ikaria*. Viitattu 3.10.2022.
Franz-Josef Selig
**Franz-Josef Selig** (s. 11. heinäkuuta 1962 Mayen) on saksalainen ooppera- ja konserttilaulaja, äänialaltaan basso. Hän suosi varhain muiden muassa Wolfgang Amadeus Mozartin ja Ludwig van Beethovenin rooleja, mutta on uransa edetessä keskittynyt kasvavissa määrin Richard Wagnerin roolien tulkintaan.

Selig suunnitteli alun perin uraa kirkkomuusikkona ja meni tätä tavoitetta silmällä pitäen Kölnin musiikki- ja tanssikorkeakouluun. Valmistuttuaan hän aloitti samassa opinahjossa lauluopinnot Claudio Nicolain johdolla. Hän edistyi nopeasti, konsertoi opiskeluaikanaan ja oli yhä opiskelijana saadessaan vuonna 1989 kiinnityksen Essenin Aalto-Theateriin. Siellä hän työskenteli vuoteen 1995. Hän teki vierailevia esiintymisiä muiden muassa Wienin valtionoopperassa, La Scalassa ja Metropolitan-oopperassa. Lähdettyään Aalto-Theaterista hän omistautui vapaan esiintyjän uralle.

Vuonna 2012 Selig esiintyi ensimmäisen kerran Bayreuthin musiikkijuhlilla Dalandin roolissa *Lentävässä hollantilaisessa*. Pian hän otti ohjelmistoonsa siellä myös Hundingin roolin *Valkyyriassa*.

Oopperan ulkopuolella Selig on muun muassa esiintynyt resitaaleissa pianisti Gerold Huberin kanssa. Hän julkaisi vuonna 2004 Markus Schäferin, Christian Elsnerin ja Michael Vollen kanssa *Liedertafel*-albumin Liedertafel-ohjelmistosta. Seligin levyttämiin teoksiin kuuluvat myös *Kruunajaismessu* (Mozart), *Matteus-passio* (Bach), *Johannes-passio* (Bach) ja Sarastron roolissa *Taikahuilu* (Mozart).

Lähteet
-------

1. 1 2 3 4  Franz-Josef Selig: Biography AllMusic


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Latvia
* Tšekki
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* BMLO
* Deutsche Biographie

 |
|  |
| Muut | 
* IdRef

 |

 |
**Noliko Maaseik** on belgialainen lentopallojoukkue, joka pelaa Belgian liigassa. Joukkue on voittanut useita Belgian liigan mestaruuksia ja Cup-mestaruuksia.

Suomalaiset
-----------

Maaseikissa pelasi kaudella 2008 suomalaispelaajista Antti Siltala, joka siirtyi Maaseikiin Pielaveden Samposta 2007 kauden päätteeksi. Muita suomalaisia jotka ovat pelanneet Maaseikissä, ovat maajoukkuepassari Mikko Esko, Mika Pyrhönen sekä Jussi Heino.

Muuta
-----

Mikko Esko teki läpimurtonsa Maaseikissa 2004 kaudella. Maaseikissa on tällä hetkellä*milloin?* pelaamassa muun muassa belgialainen hakkuri Gert Van Walle, hollantilainen 214cm yleispelaaja Kay van Dijk ja Portugalin maajoukkuepassari Nuno Pinneiro. 

Noliko Maaseik pelaa 2007–2008 kaudella Belgian liigan lisäksi Lentopallon Mestareiden liigaa sekä Belgian Cupia.

Saavutukset
-----------

**Belgian mestaruus:**

1991, 1995, 1996, 1997, 1998, 1999, 2001, 2002, 2003, 2004 

**Belgian Cup:**

1986, 1991, 1997, 1998, 1999, 2001, 2002, 2003, 2007

**Belgian Supercup:**

1996, 1997, 1998, 1999, 2000, 2002, 2003
**Nollamittaisuus** on yksi joukon ominaisuuksista mittateoriassa. Joukko on nollamittainen, jos se voidaan peittää väleillä, joiden yhteenlaskettu pituus on mielivaltaisen pieni.

Määritelmä
----------

Joukko {\displaystyle A\subset \mathbb {R} ^{n}} on nollamittainen, jos jokaiselle \varepsilon >0 on olemassa perhe {\displaystyle (I\_{k})\_{k\in \mathbb {N} }} kompakteja välejä {\displaystyle I\_{k}\in \mathbb {R} ^{n}} siten, että

{\displaystyle A\subset \bigcup \_{k\in \mathbb {N} }I\_{k}} ja {\displaystyle \sum \_{k\in N}\lambda \_{n}(I\_{k})<\varepsilon .}
Tällöin merkitään {\displaystyle A\subset {\mathcal {N}}={\mathcal {N}}(\mathbb {R} ^{n}).}

Määritelmässä on olennaista peittävien välien numeroituva määrä. Määritelmä asetetaan usein siten, että peittävinä väleinä käytetään avoimia välejä. Rajoitettu väli on nollamittainen, jos ja vain jos se on surkastunut.

Ominaisuuksia
-------------

Nollamittaisilla joukoilla on seuraavat ominaisuudet:

* Nollamittaisen joukon osajoukko on nollamittainen.
* Nollamittaisten joukkojen numeroituva yhdiste on nollamittainen. Niiden ylinumeroituva yhdiste ei sen sijaan välttämättä ole nollamittainen.
* Jos joukko {\displaystyle A\in \mathbb {R} ^{m}} on nollamittainen ja {\displaystyle B\in \mathbb {R} ^{n}} on rajoitettu, niin tulojoukko {\displaystyle A\times B\in \mathbb {R} ^{m+n}} on nollamittainen.
* Jos kompaktin välin {\displaystyle I\in \mathbb {R} ^{n}} funktio {\displaystyle f:I\rightarrow \mathbb {R} } on integroituva, niin sen graafi {\displaystyle {\mathcal {G}}\_{f}=\{(x,f(x))\in \mathbb {R} ^{n+1}:x\in I\}\subset \mathbb {R} ^{n+1}} on nollamittainen.
* Nollamittainen joukko on Lebesgue-mitallinen.

Aiheesta muualla
----------------

* MathWorld. Measure Zero
Mies istumassa rantavarjon alla.
**Auringonvarjo** eli **päivänvarjo** on sateenvarjon kaltainen suoja, jonka tarkoitus on suojata ihmistä auringon paahtavalta lämpösäteilyltä. Auringonvarjossa on avautuva suojaosa, joka on kiinni varjon varressa. Auringonvarjossa ei ole kädensijaa. Varsi kiinnitetään maahan tai muuhun tukevaan paikkaan, kuten pöytään. Monissa puutarhapöydissä on keskellä reikä auringonvarjoa varten. Monissa auringonvarjoissa on myös oma tukeva ja riittävän painava jalusta estämään varjon kaatumista ja karkaamista tuulella.

Avaruuden aurinkovarjo
----------------------

Aurinkovarjo on myös tieteiskuvitelmien ja tulevaisuuden visioiden laite, jonka avulla estetään kasvihuoneilmiön eteneminen. Varjostin viedään auringon ja Maan väliin, jossa se avataan paketistaan ja levitetään siten, että pieni osa maahan tulevasta auringonvalosta peittyy. 

Mahdollisesti pienelläkin muutoksella auringon valovoimassa olisi suuria vaikutuksia ilmastoon. Aurinkovarjoon käytetyn materiaalin pitää olla äärimmäisen ohutta, ja sen on oltava valtavan iso.